Мотиви
към Инструкция № 245 за функциониране на Единната система за гражданско и военно управление на въздушното пространство на предтактическо и тактическо ниво


С Наредба № 19 от 6.07.2023 г. за функциониране на Единната система за гражданско и военно управление на въздушното пространство (обн., ДВ, бр. 61 от 2023 г.) (Наредба № 19) са въведени стратегическо, предтактическо и тактическо нива на управление на въздушното пространство. 
[bookmark: _Hlk146105986]С наредбата се цели приемане на мерки на национално ниво за осигуряване изпълнението на Регламент (ЕО) № 2150/2005 на Комисията от 23 декември 2005 година за установяване на общи правила за гъвкаво използване на въздушното пространство.  С нея се допълват дейностите, отговорностите, структурата и състава на трите нива, приложими в Република България. 
Съгласно чл. 9 от наредбата Центърът за планиране и разпределение на въздушното пространство (ЦПРВП) е определен като орган на предтактическо ниво, а съгласно чл. 19 Центърът за координиране използването на въздушното пространство (ЦКИВП) е определен като орган на тактическо ниво.
С цел осигуряване на хармонизирани правила и процедури за работа на предтактическото ниво и на тактическото ниво, чл. 17 от наредбата изисква министърът на транспорта и съобщенията, съгласувано с министъра на отбраната, да издаде инструкция за устройството, функциите и дейността ЦПРВП и на ЦКИВП. В съответствие с § 4 от Заключителните разпоредби на наредбата всички актове и документи, предвидени в нея, се издават не по-късно от 180 (сто и осемдесет) дни след датата на обнародването й в „Държавен вестник“. 
В изпълнение на посочените разпоредби е изготвен проект на Инструкция № 245 за функциониране на Единната система за гражданско и военно управление на въздушното пространство на предтактическо и тактическо ниво. 
Към момента има действащи две отделни инструкции, уреждащи дейността съответно на ЦПРВП и на ЦКИВП – Инструкция № 24 от 17.09.2013 г. за работа на Центъра за планиране и разпределение на въздушното пространство на Република България и Инструкция № 25/1.11.1999 г. за структурата и правилата за работа на Центъра за координиране използването на въздушното пространство на Република България, за които се предвижда да бъдат отменени с новата обща инструкция. 
В проекта на Инструкция № 245 за функциониране на Единната система за гражданско и военно управление на въздушното пространство на предтактическо и тактическо ниво са разписани процедури в съответствие с актуалните изисквания съобразно приетата през 2023 г. Наредба № 19. С предвидените текстове се осигурява ефективно планиране, разпределение и използване на въздушното пространство и се изисква събиране на статистически данни за изготвяне на анализи и доклади с цел оптимизиране на използването му. Определени са конкретни процедури за анализ и обработка на постъпили заявки за използване на управляеми структури на въздушното пространство, които са публикувани в сборника AIP на Република България или създадени със съобщение NOTAM. Предвидени са необходимите процедури във връзка с изготвяне на План за използване на въздушното пространство и на неговата актуализация и съответно разпространение му до всички ползватели на въздушното пространство. Установени са процедурите за управление на въздушното пространство на тактическо ниво за активиране или деактивиране на структурите на въздушното пространство съгласно План за използване на въздушното пространство, изготвен на предтактическо ниво, за взаимодействие с Изпълнителна агенция „Борба с градушките“, за създаване и активиране на ad-hoc зони, в които да се извършват неотложни дейности, както и по отношение на координация в реално време за извършването на дейности по използването на въздушното пространство. 

